Folli Follie

Η Folli Follie είναι μια ελληνική διεθνής εταιρεία που σχεδιάζει, κατασκευάζει και διανέμει πολυτελή κοσμήματα, ρολόγια και αξεσουάρ μόδας. 

 Ίδρυση 
Η εταιρεία ιδρύθηκε το 1982 στην Ελλάδα. Το πρώτο κατάστημα ήταν στην εμπορική περιοχή της Αθήνας. Η Folli Follie ξεκίνησε την κατασκευή κοσμημάτων και ρολογιών το 1994. 

Το 1997, η Folli Follie εισήχθη στο Χρηματιστήριο Αθηνών. Το κεφάλαιο χρησιμοποιήθηκε για τη χρηματοδότηση της ανάπτυξης και της γεωγραφικής επέκτασης.

 Σχεδιασμός 
Η ομάδα σχεδιασμού της εταιρείας αποτελείται από κορυφαίους σχεδιαστές που συνεργάζονται για να παρουσιάσουν δύο συλλογές ετησίως: Φθινόπωρο/Χειμώνας και Άνοιξη/Καλοκαίρι. Το κύριο χαρακτηριστικό της συλλογής είναι η συλλογή "Premium K", η οποία περιλαμβάνει κοσμήματα περιορισμένης έκδοσης και κομμάτια αξεσουάρ. Η φιλοσοφία της Folli Follie είναι να προσφέρει μια "πλήρη αντίληψη της μόδας" επώνυμων, μοντέρνων κοσμημάτων, ρολογιών και αξεσουάρ σε προσιτές τιμές. Η εταιρεία προσφέρει επίσης συλλογή ρολογιών για άνδρες με την επωνυμία Folli Follie.

 Απάτη παραποίησης οικονομικών στοιχείων 
Το 2018, αποκαλύφθηκε ότι για τουλάχιστον 17 χρόνια, η διοίκηση του ομίλου παραποιούσε τους ισολογισμούς, "φουσκώνοντας" τις πωλήσεις, τα κέρδη και τα ίδια κεφάλαια. Αυτό επιτυγχάνονταν μέσω εικονικών αγορών και πωλήσεων, καθώς και με τη χρήση πλαστών τραπεζικών εγγράφων. Η Quintessential Capital Management (QCM), ένα αμερικανικό fund, δημοσίευσε μια έκθεση που αποκάλυψε την απάτη, αμφισβητώντας την οικονομική θέση της Folli Follie και καταγράφοντας λιγότερα καταστήματα του ομίλου στην Ασία και τις ΗΠΑ από αυτά που δήλωνε η εταιρεία. Αυτή η έκθεση οδήγησε στην αναστολή διαπραγμάτευσης των μετοχών της εταιρείας και στην έναρξη της δικαστικής διερεύνησης της υπόθεσης.

Η δικαστική διαδικασία ξεκίνησε τον Ιούνιο του 2023 και ολοκληρώθηκε με την ανακοίνωση των ποινών τον Ιούνιο του 2024. Στην πρωτοβάθμια δίκη, το Τριμελές Εφετείο Κακουργημάτων έκρινε ενόχους τα τρία μέλη της οικογένειας Κουτσολιούτσου για μια σειρά κακουργημάτων. Ο Δημήτρης Κουτσολιούτσος καταδικάστηκε σε κάθειρξη 17 ετών για ηθική αυτουργία σε πλαστογραφία, απάτη, χειραγώγηση της αγοράς, ξέπλυμα μαύρου χρήματος και κατάχρηση προνομιακής πληροφορίας. Η Αικατερίνη Κουτσολιούτσου καταδικάστηκε σε κάθειρξη 10 ετών για συνεργεία σε απάτη από κοινού, χειραγώγηση αγοράς και ξέπλυμα μαύρου χρήματος. Ο Τζώρτζης Κουτσολιούτσος καταδικάστηκε σε κάθειρξη 11 ετών για απάτη, χειραγώγηση αγοράς και ξέπλυμα μαύρου χρήματος. Όλοι οι κατηγορούμενοι, συμπεριλαμβανομένων των Κουτσολιούτσων, κρίθηκαν αθώοι για το αδίκημα της συγκρότησης, διεύθυνσης και ένταξης σε εγκληματική οργάνωση.

Επιπλέον, δύο συνεργάτες της οικογένειας Κουτσολιούτσου κρίθηκαν ένοχοι για διάφορα αδικήματα. Μια συνεργάτιδα της οικογένειας καταδικάστηκε για συνέργεια σε πλαστογραφία, απάτη, χειραγώγηση αγοράς και ξέπλυμα μαύρου χρήματος, ενώ ο καταζητούμενος Ιωάννης Μπεγέτης κρίθηκε ένοχος για πλαστογραφία, άμεση συνέργεια σε απάτη, άμεση συνέργεια στη χειραγώγηση αγοράς και ξέπλυμα βρώμικου χρήματος. Στους πέντε καταδικασθέντες αναγνωρίστηκε το ελαφρυντικό του πρότερου σύννομου βίου, ενώ στον Τζώρτζη Κουτσολιούτσο αναγνωρίστηκε επιπλέον το ελαφρυντικό της άρσης των συνεπειών των πράξεων του. Ωστόσο, μόνο ο Τζώρτζης Κουτσολιούτσος οδηγήθηκε στη φυλακή, ενώ ο Δημήτρης και η Αικατερίνη Κουτσολιούτσου εξέτισαν την ποινή τους κατ’ οίκον λόγω ηλικίας.

Η υπόθεση της Folli Follie είχε σημαντικό αντίκτυπο στην ελληνική οικονομία, με τους μετόχους μειοψηφίας και τους ομολογιούχους της εταιρείας να έχουν χάσει περίπου 1,5 δισ. ευρώ. Η εταιρεία εξακολουθεί να βρίσκεται σε μια μετέωρη κατάσταση, με τα περιουσιακά της στοιχεία να παραμένουν δεσμευμένα και τη διαδικασία ανασυγκρότησης να μην έχει ολοκληρωθεί. Παρά τις προσπάθειες της νέας διοίκησης, η Folli Follie αντιμετωπίζει σοβαρά προβλήματα ρευστότητας, και η διάσωση της εταιρείας παραμένει αβέβαιη.

 Παραπομπές 

 Εξωτερικοί σύνδεσμοι 


Κατηγορία:Εταιρίες εισηγμένες στο Χρηματιστήριο Αθηνών
Κατηγορία:Κατασκευαστές αξεσουάρ μόδας
Κατηγορία:Ελληνικά εμπορικά σήματα